钦定古今图书集成/明伦汇编/官常典/第563卷 > 高仁厚
## 钦定古今图书集成/明伦汇编/官常典/第563卷 > 高仁厚

按《唐书》本传，仁厚亡，其系出。初事剑南西川节度使
陈敬瑄为营使。黄巢陷京师，天子出居成都，敬瑄遣
黄头军部将李鋋、巩咸以兵万五千戍兴平，数败巢
军，贼号蜀兵为“鸦儿”，每战辄戒曰：“毋与鸦儿斗！”敬瑄
喜其兵可用，益选卒二千，使仁厚将而东。先是，京师
有不肖子，皆著叠带冒，持梃剽闾里，号“闲子。”京兆尹
始视事，辄杀尤者以怖其馀。窦潏治京兆，至杀数十
百人，稍稍惮戢。巢入京师，人多避难宝鸡，闲子掠之，
吏不能制。仁厚素知状，下约入邑闾纵击。军入，闲子聚观嗤侮，于是杀数千人，坊门反闭，欲亡不得，故皆
死，自是闾里乃安。会邛州贼阡能众数万，略诸县，列
壁数十；涪州刺史韩秀昇等乱峡中，韩求反，蜀州诸
将不能定。敬瑄召仁厚还，使督兵四讨，屯永安阡。能
遣谍者入军中，吏执以献，谍自言父母妻子囚于贼，
约不得军虚实，且死。仁厚哀之，曰：“为我报贼，明日我
且战，有能释甲迎我者，署背曰：‘归顺皆得复农矣’。”纵
谍去，命诸将毁栅鼓而前。贼渠罗浑擎设伏诈降，仁
厚遣将不持兵入谕其众，皆真降。浑擎诈穷而逸，吏
执之，仁厚曰：“愚人不足语降。”众署背，得免，则告诸壁。
大军至，贼帅句胡僧大惊，斩之，莫能禁，众执胡僧以
阵。韩求知大贼已禽，徇诸壁曰：“敢出者斩！”众骂之，求
赴水死，众钩出，斩以徇，馀栅皆下。仁厚按辔裴回视
贼垒，吏请焚之，仁厚命取财粮，乃纵火尸贼成都。仁
厚还，天子御楼劳军，授仁厚检校尚书左仆射、眉州
刺史。敬瑄与仁厚谋曰：“秀昇未禽，贡输梗夺，百官乏
奉，民不盐食。公能破贼，当以东川待公。”仁厚许之，诏
拜行军司马。仁厚闻贼储械子女皆在屯，乃以锐兵
濒江伐木颓水碍舟道，负岸而阵，使游军逼贼。久不
战，则夜以千卒持短刀彊弩直薄营火而噪之。秀昇
率舟兵救火，仁厚遣人鹜没，凿舟皆沈，众惧多溃，秀
昇斩溃兵，欲胁止之。众怒，执秀昇以降。仁厚问状，对
曰：“天子蒙尘，反者何独我？”仁厚槛车送行在，斩于市。
东川节度使杨师立，初隶神策军，累迁检校司空、同
中书门下平章事，闻敬瑄以仁厚代己，有望言。敬瑄
讽帝召师立以本官兼尚书右仆射。师立益怒，移檄
言敬瑄十罪，杀监军田绘，屯涪城。遣兵攻绵州，不克。
又檄剑州刺史姚卓文共攻成都，假卓文为指挥应
接使。卓文不应，帝乃下诏削官爵。敬瑄即表仁厚为
东川节度留后，杨茂言为行军副使，杨棠为诸军都
虞候，率兵二万讨之。师立遣大将张士安、郑君雄守
鹿头关。仁厚次汉州，前军战德阳，师立婴城阅四旬
夜，出兵扰北栅。仁厚设两翼而伏，披栅门，列炬，贼不
敢进，伏发，击走之。杨茂言谓仁厚且败，引兵走，久乃
还。明日会诸将，仁厚曰：“副使当以死报天子。”斩而徇。
于是士安不敢出师，立自督士，十战皆北。仁厚约城
中斩首恶者赏，君雄謼于军曰：“天子所讨，反者耳，吾
等何与？”乃与士安哗而进，以仁厚书示师立曰：“请以
死谢众。”自沉于池死。君雄悉诛其家，献首天子。仁厚
入府，纵系囚，赈贫绝，诏拜剑南东川节度使。光启二
年，遂据梓州，绝敬瑄。君雄时为遂州刺史，亦陷汉州，
攻成都。敬瑄使部将李顺之逆战，君雄死。又发维、茂
州羌军击仁厚，斩之。乾宁中，皆追赠司徒。